C 226/4

Záverečná správa úradníka pre vypočutie (1)

AT.40135 – Forex (Three Way Banana Split)

(Text s významom pre EHP)

(2020/C 226/04)

Návrh rozhodnutia určený bankám UBS (2), RBS (3), Barclays (4), Citigroup (5) a JPM (6) (ďalej spoločne len „strany“) sa týka jediného a trvajúceho porušenia článku 101 ZFEÚ a článku 53 Dohody o EHP v súvislosti s FX spotovým obchodovaním s menami krajín skupiny G10 od decembra 2007 do januára 2013. V návrhu rozhodnutia sa konštatuje, že strany sa medzi sebou dohodli na výmene určitých aktuálnych alebo perspektívnych citlivých informácií obchodného charakteru a na príležitostnej koordinácii svojich obchodných činností. K danému konaniu dochádzalo v troch četovacích miestnostiach softvérového systému Bloomberg s názvami „Three way banana split“, „Two and a half men“ a „Only Marge“.

Dňa 27. októbra 2016 začala Komisia proti stranám konanie v zmysle článku 11 ods. 6 nariadenia Rady (ES) č. 1/2003 (7) a článku 2 ods. 1 nariadenia (ES) č. 773/2004 (8).

Po rokovaniach o urovnaní (9) a podaniach v rámci konania o urovnaní (10) v súlade s článkom 10a ods. 2 nariadenia (ES) č. 773/2004 Komisia 24. júla 2018 prijala oznámenie námietok (ďalej len „ON“) určené stranám.

Strany vo svojich odpovediach na ON podľa článku 10a ods. 3 nariadenia (ES) č. 773/2004 potvrdili, že ON zodpovedá obsahu ich podaní v rámci konania o urovnaní a že majú naďalej záujem pokračovať v konaní o urovnaní.

Podľa článku 16 rozhodnutia 2011/695/EÚ som preskúmal, či sa návrh rozhodnutia týka iba námietok, v prípade ktorých dostali strany možnosť objasniť svoje stanovisko. Dospel som k záveru, že áno.

Na základe uvedených skutočností a berúc do úvahy, že mi strany nedoručili žiadnu žiadosť ani sťažnosť (11), som usúdil, že v tomto prípade bol dodržaný účinný výkon procesných práv účastníkov konania.

V Bruseli 7. mája 2019 Wouter WILS

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) UBS AG.

(3) The Royal Bank of Scotland Group plc a NatWest Markets plc.

(4) Barclays plc, Barclays Services Limited a Barclays Bank plc.

(5) Citibank, N.A. a Citigroup Inc.

(6) JPMorgan Chase & Co, JPMorgan Chase Bank, N.A., J.P. Morgan Europe Limited a J.P. Morgan Limited.

(7) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(8) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(9) Stretnutia o urovnaní prebiehali od novembra 2016 do februára 2018.

(10) Formálne žiadosti o urovnanie strany podávali od […] do […].

(11) Podľa článku 15 ods. 2 rozhodnutia 2011/695/EÚ sa účastníci konania v kartelových prípadoch, ktorí sa zapoja do rokovaní o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zaručili účinný výkon svojich procesných práv. Pozri tiež odsek 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).